Heti vuodenvaihteen jälkeen Pohjois-Siperian kylmä ilma saapuu Suomeen lämpimän Suomenlahden yli.

Meteorologi Eerik Saarikallen mukaan vuoden 2010 runsasluminen talvi oli tehty samalla reseptillä kuin nyt näköpiirissä oleva muutos säässä.

Näillä näkymin sunnuntaina alkaa sataa pölisevää lunta, joka tekee ajokelistä vaarallisen.

Lauantain ja sunnuntain välisenä yönä alkaa ennusteiden mukaan sataa lunta Suomen etelärannikolla. Reippaat lumisateet jatkuvat koko sunnuntain. Vielä ei tiedetä tarkkaan, kuinka kauan lumisade jatkuu etelärannikolla.

- Uudenvuoden päivästä vielä selvitään, mutta sunnuntain ja loppiaisen välillä lunta tulee varsin reippaasti. Hirveän kylmä Siperian ilmamassa tulee ihan auki olevan Suomenlahden kautta Suomeen, mikä suosii lumisateen muodostumista rannikolle. Tilanne on pahannäköinen. Lumikaaosta on luvassa, kertoo Ilmatieteen laitoksen päivystävä meteorologi Ari Mustala.

Etelärannikolle saattaa paikoitellen kertyä jopa 15 senttiä lunta. Samaan aikaan sää kylmenee, sillä Etelä-Suomeenkin on luvassa 10 asteen pakkaslukemia. Kun lunta sataa kireillä pakkasilla, lumi on kevyttä.

- Lumi on jauhoa, joka pölisee paljon. Kun ajaa autolla, ei näe eteensä. Kevyt lumi tekee ajokelistä erittäin hankalan, Mustala varoittaa.

- Lumi haittaa sataessaan näkyvyyttä tieliikenteessä. Kun se hieroutuu tien pintaan, tiet ovat pian ihan jäisiä. Lämpötilat ovat sellaisia, että suola ei tehoa. Kaikki lumi jää tien pintaan, eikä sitä saada auralla pois. Olosuhteet ovat hyvin talvisia, kuvailee myös Forecan päivystävä meteorologi Kristian Roine.

Pakkaset alkavat

Lumikuurot pilvineen estävät kireimmät pakkaset Etelä-Suomessa, mutta Pohjois-Suomessa ja Oulun korkeudella rikotaan sunnuntaina aamulla -20-25 celsiusasteen raja. Myös Keski-Suomessa saattaa ennusteiden mukaan olla pakkasta 15 astetta.

- Uudenvuodenaattona Pohjois-Siperian kylmä ilmamassa menee aina Kreikkaan asti. Siellä ollaan ensin kauhuissaan lumesta, mutta sitten kylmä ilmamassa alkaa kääntyä Baltiaan ja Suomeen, myöhemmin Skandinaviaan, Mustala selvittää.

Lämmin meri ja kylmä ilmamassa yhdessä synnyttävät lumikuuroja. Kylmä ilma lämpimän meren päällä suosii nousevia ilmavirtauksia, jolloin kosteus tiivistyy lumeksi. Tuuli käy Suomenlahdelta kohti etelärannikkoa, jolloin tiivistynyt kosteus tulee lumena alas Suomen etelärannikolle, kuten Helsinkiin.

- Keli voi olla surkea. Alustavasti näyttää siltä, että etelärannikolle kertyy ensi viikon aikana peräti 15 senttiäkin lunta, Mustala sanoo.

- Etelärannikko on ensi viikolla poikkeus. Suurimmassa osassa maata lunta kertyy vain alle viisi senttiä. Esimerkiksi Turussa, Lahdessa ja etelämpänäkin lunta kertyy alle viisi senttiä, kuten myös Rovaniemellä ja Kemissä.

Roinen ja Mustalan mukaan pitkälle seuraavaan viikkoon näyttää siltä, että Venäjältä virtaa edelleen kylmää ilmaa.

- Kireät pakkaset tulevat koko maahan. Sama ilmamassa peittää lopulta kaikki Pohjoismaat. Kylmä ilma ei kierähdä ihan hetkessä pois, Roine sanoo.